32012D0372
L 179/22
SLUŽBENI LIST EUROPSKE UNIJE
10.07.2012.
ODLUKA VIJEĆA 2012/372/ZVSP
od 10. srpnja 2012.
o izmjeni i proširenju Odluke Vijeća 2010/330/ZVSP o Integriranoj misiji uspostave vladavine prava Europske unije za Irak, EUJUST LEX - IRAQ
VIJEĆE EUROPSKE UNIJE,
uzimajući u obzir Ugovor o Europskoj uniji, a posebno njegov članak 28., članak 42. stavak 4. i članak 43. stavak 2.,
uzimajući u obzir prijedlog Visokog predstavnika Unije za vanjske poslove i sigurnosnu politiku,
budući da:
(1)
Vijeće je 7. ožujka 2005. donijelo Zajedničku akciju 2005/190/ZVSP o Integriranoj misiji Europske unije za uspostavu vladavine prava u Iraku, EUJUST LEX (1).
(2)
Vijeće je 14. lipnja 2010. donijelo Odluku 2010/330/ZVSP (2), kojom je misija produljena do 30. lipnja 2012.
(3)
U skladu s preporukama iz Strateške revizije, misija se produljuje na daljnje razdoblje od 18 mjeseci.
(4)
Misija EUJUST LEX-IRAQ provodit će se u kontekstu stanja koje se može pogoršati i koje bi moglo ometati postizanje ciljeva vanjskog djelovanja Unije kako je određeno člankom 21. Ugovora.
(5)
Odluku 2010/330/ZVSP bi stoga trebalo na odgovarajući način izmijeniti,
DONIJELO JE OVU ODLUKU:
Članak 1.
Odluka 2010/330/ZVSP mijenja se kako slijedi:
1.
Članak 2. stavak 4. zamjenjuje se sljedećim:
„4. Aktivnosti osposobljavanja održavaju se u Iraku i u regiji, kao i u Uniji. Misija EUJUST LEX-IRAQ ima urede u Bruxellesu, u Bagdadu, uključujući antenu u Basri i u Erbilu (regija Kurdistan).”
2.
Članak 2. stavak 5. briše se.
3.
Članak 6. stavak 5. zamjenjuje se sljedećim:
„5. Sveukupno osoblje izvršava svoje obveze i djeluje u interesu Misije. Sveukupno osoblje poštuje sigurnosna načela i minimalne norme uspostavljene Odlukom Vijeća 2011/292/EZ od 31. ožujka 2011. o sigurnosnim pravilima za zaštitu klasificiranih podataka EU-a (3).
4.
Članak 10. mijenja se kako slijedi:
(a)
stavak 1. zamjenjuje se sljedećim:
„1. Zapovjednik civilne operacije usmjerava planiranje sigurnosnih mjera voditelja misije i osigurava njihovu ispravnu i učinkovitu provedbu u okviru misije EUJUST LEX-IRAQ u skladu s člancima 4. i 8.”;
(b)
stavak 4. briše se;
(c)
stavak 8. zamjenjuje se sljedećim:
„8. Članovi osoblja misije EUJUST LEX-IRAQ, voditelji osposobljavanja i stručnjaci prolaze obvezno sigurnosno osposobljavanje i, prema potrebi, liječničke preglede prije svakog razmještanja ili putovanja u Irak.”
5.
U članku 11. dodaje se sljedeći stavak:
„2.a Financijski referentni iznos namijenjen pokrivanju izdataka povezanih s Misijom između 1. lipnja 2012. i 30. lipnja 2013. iznosi 27 150 000 EUR.”
6.
U članku 16. drugi podstavak mijenja se i glasi:
„Primjenjuje se od 1. srpnja 2010. do 31. prosinca 2013.”.
Članak 2.
Ova Odluka stupa na snagu na dan donošenja.
Primjenjuje se od 1. srpnja 2012.
Sastavljeno u Bruxellesu 10. srpnja 2012.